**Správa o výsledku kontroly stavu a vývoja dlhu obce Marianka**

|  |  |
| --- | --- |
| **Oprávnená osoba:**  | hlavná kontrolórka Ing. Katarína Tomkovičová |
| **Povinná osoba:**  | Obec Marianka,  |
| **Predmet kontroly:**  | kontrola stavu a vývoja dlhu obce Marianka podľa § 17 ods. 15 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov,  |
| **Cieľ kontroly:**  | overiť, či sú dodržiavané pravidlá rozpočtového hospodárenia podľa § 17 zákona č. 583/2004 Z. z.,  |
| **Kontrolované obdobie:**  | k 32.12.2017,  |
| **Miesto a čas vykonania kontroly:**  | Obec Marianka, od 13.07.2018 do 30.7.2018,  |
| **Dátum zaslania správy:**  | 30.7.2018. |

**Použitá legislatíva ku kontrole:**

1. Zákon č. 369/1990 Zb. o obecnom zriadení,

2. Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov (ďalej len „RPÚS“),

3. Všeobecne záväzné nariadenia obce Marianka č. 3/2017 „Zásady hospodárenia s finančnými prostriedkami obce Marianka“.

Podľa § 17 ods. 15 zákona č. 583/2004 Z. z. o rozpočtových pravidlách územnej samosprávy hlavný kontrolór mesta sleduje počas rozpočtového roka stav a vývoj dlhu mesta. Dosiahnutie hranice celkovej sumy dlhu podľa odsekov 10 až 12 (t.j. ak celková suma dlhu dosiahne 50 % skutočných bežných príjmov predchádzajúceho rozpočtového roka) je hlavný kontrolór obce povinný bezodkladne oznámiť ministerstvu financií

Kontrola bola vykonaná v súlade s plánom kontrolnej činnosti hlavnej kontrolórky obce Marianka na I. polrok 2018, konkrétne s 2. bodom, v zmysle § 18d ods.1 zákona č. 369/1990 Zb. o obecnom zriadení v z. n. p., podľa zákona č. 357/2015 Z.z. o finančnej kontrole a audite a o zmene a doplnení niektorých zákonov

**Výsledok kontroly:**

Podľa VZN č. 3/2017 o zásadách hospodárenia s finančnými prostriedkami obce Marianka *hlavný kontrolór obce sleduje počas rozpočtového roka stav a vývoj dlhu obce. Ak celková suma dlhu dosiahne 50 % skutočných bežných príjmov predchádzajúceho rozpočtového roka, hlavný kontrolór je povinný bezodkladne oznámiť Ministerstvu financií SR dosiahnutie hranice celkovej sumy dlhu*. Uvedené ustanovenie VZN reflektuje na ustanovenie § 17 ods. 15 zákona o RPÚS.

Skutočné bežné príjmy obce k 31.7.2018 **1 691 093€**

Podľa § 17 ods. 7 zákona o RPÚS sa *celkovou sumou dlhu obce alebo vyššieho územného celku na účely tohto zákona rozumie súhrn záväzkov vyplývajúcich zo splácania istín návratných zdrojov financovania, záväzkov z investičných dodávateľských úverov a ručiteľských záväzkov obce alebo vyššieho územného celku.*

Záväzky vyplývajúce zo splácania istiny k 31.12.2018 0 €

Záväzky z investičných dodávateľských úverov k 31.12.2018 Staveko 33 303,59€

Celková suma dlhu obce Marianka k 31.12.2018 **33 303,59 €**

Podľa § 17 ods. 6 zákona o RPÚS *obec a vyšší územný celok môžu na plnenie svojich úloh prijať návratné zdroje financovania, len ak*

*a) celková suma dlhu obce alebo vyššieho územného celku neprekročí 60% skutočných bežných príjmov predchádzajúceho rozpočtového roka a*

*b) suma splátok návratných zdrojov financovania, vrátane úhrady výnosov a suma splátok záväzkov z investičných dodávateľských úverov 21a) neprekročí v príslušnom rozpočtovom roku 25% skutočných bežných príjmov predchádzajúceho rozpočtového roka znížených o prostriedky poskytnuté v príslušnom rozpočtovom roku obci alebo vyššiemu územnému celku z rozpočtu iného subjektu verejnej správy, prostriedky poskytnuté z Európskej únie a iné prostriedky zo zahraničia alebo prostriedky získané na základe osobitného predpisu.*

Pri preverovaní stavu a vývoja dlhu k 31.12.2018 v zmysle § 17 ods. 15 zákona o RPÚS a podľa hlavnej knihy, účtovného denníka oprávnená osoba konštatuje, že **celková suma dlhu obce Marianka predstavuje 33 303,59 € = 0,02 % skutočných bežných príjmov roka 2018**, t.j. neprekročila sumu 1 014 655,80 € = 60 % skutočných bežných príjmov predchádzajúceho rozpočtového roka.

**Záver:**

Ukazovatele zadlženosti :

|  |  |  |  |  |
| --- | --- | --- | --- | --- |
|  | Rok 2015 | Rok 2016 | Rok 2017 | Odporúčaná hodnota |
| Celková zadĺženosť (CZ/pasíva) | 6,50% | 6,49% | 6,25% | <50%  |
| Ùver.zaťaženosť (BÚ a výpomoci/pasíva) | 0 | 0 | 0 | <50%  |
| Miera zadĺženosti (CZ/VZ)  | 20,28% | 19,03% | 17,93% | <70%  |

Celková zadlženosť sa v roku 2017 znížila oproti roku 2016 o 0,24 %.

Úverová zaťaženosť obce nebola doposiaľ žiadna.

Miera zadlženosti sa v roku 2017 znížila oproti 2016 o 1,10 %

Na základe uvedeného konštatovania celková zadlženosť obce, úverové zaťaženie a miera zadlženosti sa pokladá za nízku a obec má predpoklady v budúcom období k získaniu ďalších cudzích zdrojov.